Diari Oficial de la Generalitat Valenciana


Sumari del DOGV 3128, del 24-11-1997 (1997/11692)

RESOLUCIÓ de 12 de novembre de 1997, del conseller d'Economia, Hisenda i Administració Pública, per la qual es fa públic l'Acord de la Mesa General de Negociació, Comissió Paritària de Seguretat i Salut Laboral i Comissió d'Interpretació, Vigilància i Estudi del II Conveni Col·lectiu, sobre desplegament i aplicació de la Llei 31/95, de Prevenció de Riscos Laborals, de data 8 de novembre de 1997.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3128

Data del DOGV
:   24-11-1997

Secció del DOGV
:   AUTORITATS I PERSONAL - ALTRES ASSUMPTES

Número del document
:   1997/11784


Data del document
:   12-11-1997

Organisme emissor
:   Conselleria d'Economia, Hisenda i Administració Pública

Tipus de document
:   Resolució

Correcció d'errades

3861 RESOLUCIÓ de 12 de novembre de 1997, del conseller d'Economia, Hisenda i Administració Pública, per la qual es fa públic l'Acord de la Mesa General de Negociació, Comissió Paritària de Seguretat i Salut Laboral i Comissió d'Interpretació, Vigilància i Estudi del II Conveni Col·lectiu, sobre desplegament i aplicació de la Llei 31/95, de Prevenció de Riscos Laborals, de data 8 de novembre de 1997. [97/X11823]
  
Vist el text de l'Acord esmentat, i en compliment de l'apartat V i de la disposició final, apartat 1, resolc,
  
Únic
  
Disposar-ne la publicació en el Diari Oficial de la Generalitat Valenciana.
  
València, 12 de novembre de 1997.- El conseller d'Economia, Hisenda i Administració Pública: José Luis Olivas Martínez.
  
Acord administració-sindicats sobre desplegament i aplicació de la Llei 31/95, de Prevenció de Riscos Laborals.
  
La Llei 31/1995, de 8 de novembre, de Prevenció de Riscos Laborals, incorpora al nostre ordenament jurídic la Directiva 89/391/CEE, relativa a l'aplicació de mesures que promoguen la millora de la seguretat i de la salut dels treballadors i de les treballadores en l'entorn laboral. Aquesta conté el marc jurídic general en el qual opera la política de prevenció comunitària en concordança amb els compromisos contrets amb l'Organització Internacional del Treball a partir de la ratificació del Conveni 155, sobre seguretat i salut en el treball.
  
El 17 de gener de 1997 fou aprovat, mitjançant Reial Decret 39/1997, el Reglament dels Serveis de Prevenció, seguint el mandat establert per la Llei 31/1995 esmentada, amb la finalitat de desenvolupar els principis d'eficàcia, coordinació i participació que informa la llei esmentada.
  
Com a conseqüència d'això, es considera necessari canalitzar els drets de participació en la matèria que ens ocupa en l'àmbit de les administracions públiques, els quals s'han d'exercir amb les adaptacions que pertoquen, segons la diversitat de les activitats que es duen a terme i les diferents condicions en què aquestes es realitzen, la complexitat i la dispersió de la seua estructura organitzativa i les seues peculiaritats en matèria de representació col·lectiva en els termes previstos en la Llei 7/1990, de 19 de juliol, sobre Negociació Col·lectiva i Participació en la Determinació de les Condicions de Treball dels Empleats Públics i en concordança amb el que estableix en matèria de negociació col·lectiva, el títol III del Reial Decret Legislatiu 1/1995, de 24 de març, text refós de la Llei de l'Estatut dels Treballadors.
  
Atenent la prèvia voluntat de les parts de participar activament en les polítiques preventives, s'ha considerat convenient elaborar consensuadament un text que reculla tant el marc de participació dels empleats públics en matèria de prevenció de riscos laborals, com la determinació de les garanties i responsabilitats necessàries per a establir un adequat nivell de protecció de la salut dels treballadors i del medi ambient de treball en l'àmbit de la Generalitat Valenciana.
  
Amb aquesta finalitat, i per tal de dur a terme una política de prevenció de riscos laborals coherent, coordinada i eficaç, l'administració de la Generalitat Valenciana i les organitzacions sindicals presents en la Mesa General de Negociació i en la Comissió d'Interpretació, Vigilància i Estudi del II Conveni Col·lectiu convenen subscriure el següent
  
ACORD
  
I. Parts
  
Aquest acord ha estat concertat a iniciativa de la Comissió Paritària de Salut Laboral (COPASAL) en el marc de la Mesa General de Negociació i de la Comissió per a Interpretació, Estudi i Vigilància del II Conveni Col·lectiu de Personal Laboral al servei de la Generalitat Valenciana (CIVE), entre l'administració de la Generalitat Valenciana i els sindicats representats en cadascun d'aquests fòrums.
  
II. Àmbit personal
  
Aquest acord serà d'aplicació general al personal que, sota qualsevol tipus de relació jurídica, preste els seus serveis en l'administració de la Generalitat Valenciana i es trobe representat en la Mesa General de Negociació i en la CIVE.
  
III. Àmbit funcional
  
Les normes que contenen afecten tots els centres de treball, dependències i organismes autònoms de l'administració de la Generalitat Valenciana.
  
IV. Àmbit territorial
  
L'àmbit territorial és el de la Comunitat Valenciana. Així mateix, serà d'aplicació en tots els centres de treball de l'administració de la Generalitat Valenciana situats fora del territori de la Comunitat.
  
V. Àmbit temporal
  
Aquest acord entrarà en vigor l'endemà de la publicació en el Diari Oficial de la Generalitat Valenciana. La seua vigència s'estendrà fins l'aprovació d'un nou acord que el substituesca. En el cas que, com a conseqüència d'unes noves eleccions sindicals, varie la representativitat de la part social, reflectida en els annexos I, II, III i IV que s'incorporen a aquest acord, es procedirà a l'oportú ajustament d'aquesta.
  
VI. Objecte
  
1. Aquest acord té com a objecte establir els criteris d'adaptació de la Llei 31/1995, de Prevenció de Riscos Laborals (d'ara endavant LPRL) quant a la participació del personal de l'administració de la Generalitat Valenciana. Aquesta adaptació es duu a terme respectant la complexitat i la dispersió de la seua estructura organitzativa i les seues activitats, i també les peculiaritats en matèria de representació col·lectiva.
  
2. La participació del personal de l'administració de la Generalitat Valenciana en matèria de prevenció de riscos laborals s'ha de canalitzar mitjançant els seus representants especialitzats en aquesta matèria i per mitjà dels òrgans creats a l'efecte per aquest acord.
  
VII. Àmbit i procediment d'elecció dels delegats i de les delegades de prevenció
  
Per a determinar el mapa de representació en l'administració de la Generalitat Valenciana es tindrà en compte tant el nombre d'efectius i centres de treball com les seus característiques, grandària i freqüència de riscos a què puga trobar-se exposat el personal de l'administració de la Generalitat Valenciana. Atenent les peculiaritats de cada sector, cal establir els criteris següents:
  
1. Sector Sanitari
  
1.1. La designació dels delegats i de les delegades de prevenció en l'àmbit del Sector Sanitari serà realitzada per les organitzacions sindicals entre els treballadors representants electes del personal de l'administració de la Generalitat Valenciana.
  
1.2. No obstant el que preveu l'apartat anterior, davant la possibilitat que hi concórrega insuficiència de la convenient qualificació o informació en les concretes qüestions que s'han de debatre en matèria de Seguretat i Salut Laboral entre els representants del personal en l'àmbit dels òrgans de representació a què es refereix l'apartat anterior, d'acord amb el que preveu l'article 35.4, últim paràgraf, de la LPRL, les organitzacions sindicals podran designar fins un vint-i-cinc per cent del total de delegats de prevenció entre els empleats i empleades públiques que no siguen representants electes.
  
1.3. El nombre de delegats i delegades de prevenció s'haurà d'ajustar a l'escala establerta en l'article 35.2 de la LPRL aplicada a cadascun dels dos censos corresponents a personal estatutari i a personal laboral, en l'àmbit de cadascuna de les àrees de salut.
  
1.4. Una vegada determinat aquest nombre d'acord amb el procediment previst en els apartats anteriors, seran distribuïts entre les organitzacions sindicals en funció de la representativitat obtinguda per aquestes, en cada òrgan de representació i àrea de salut.
  
2. Sector Docent.
  
2.1. La designació dels delegats i de les delegades de prevenció serà realitzada per les organitzacions sindicals entre el personal de l'administració de la Generalitat Valenciana que tinga la condició de membres de les juntes de personal docent i els delegats de secció sindical.
  
2.2. No obstant el que preveu l'apartat anterior, davant la possibilitat que hi concórrega insuficiència de la convenient qualificació o informació en les concretes qüestions que s'han de debatre en matèria de Seguretat i Salut Laboral entre els representants del personal en l'àmbit dels òrgans de representació a què es refereix l'apartat anterior, d'acord amb el que preveu l'article 35.4, últim paràgraf, de la LPRL, les organitzacions sindicals podran designar fins un vint-i-cinc per cent del total de delegats de prevenció entre els empleats i empleades públiques que no siguen representants electes.
  
2.3. El nombre de delegats i delegades de prevenció s'haurà d'ajustar a l'escala establerta en l'article 35.2 de la LPRL aplicada als nivells educatius següents: Educació Primària, Formació Professional, BUP i Ensenyaments Especialitzats i a cadascuna de les províncies d'Alacant, Castelló i València.
  
2.4. Una vegada determinat aquest nombre d'acord amb el procediment previst en els apartats anteriors, se'ls aplicarà la representativitat obtinguda per les organitzacions sindicals en cada òrgan de representació.
  
3. Sector d'administració de Justícia.
  
3.1. La designació dels delegats i de les delegades de prevenció en l'àmbit del sector de Justícia serà realitzada per les organitzacions sindicals entre els funcionaris i funcionàries que tinguen la condició de membres de les juntes de personal d'aquest sector.
  
3.2. No obstant el que preveu l'apartat anterior, davant la possibilitat que hi concórrega insuficiència de la convenient qualificació o informació en les concretes qüestions que s'han de debatre en matèria de Seguretat i Salut Laboral entre els representants del personal en l'àmbit dels òrgans de representació a què es refereix l'apartat anterior, d'acord amb el que preveu l'article 35.4, últim paràgraf, de la LPRL, les organitzacions sindicals podran designar fins un vint-i-cinc per cent del total de delegats de prevenció entre els empleats i empleades públiques que no siguen representants electes.
  
3.3. El nombre de delegats i delegades de prevenció s'haurà d'ajustar a l'escala establerta en l'article 35.2 de la LPRL aplicat en cada província al cens de personal funcionari.
  
3.4. Una vegada determinat el nombre de delegats i delegades de prevenció d'acord amb el procediment previst en els apartats anteriors, seran distribuïts entre les organitzacions sindicals, en funció de la representativitat obtinguda en les últimes eleccions en cada junta de personal i província.
  
4. Sector d'administració pública.
  
4.1. La designació dels delegats i de les delegades de prevenció en l'àmbit de l'administració pública serà realitzada per les organitzacions sindicals entre els empleats i empleades públiques que tinguen la condició de representants electes.
  
4.2. No obstant el que preveu l'apartat anterior, davant la possibilitat que hi concórrega insuficiència de la convenient qualificació o informació en les concretes qüestions que s'han de debatre en matèria de Seguretat i Salut Laboral entre els representants del personal en l'àmbit dels òrgans de representació a què es refereix l'apartat anterior, d'acord amb el que preveu l'article 35.4, últim paràgraf, de la LPRL, les organitzacions sindicals podran designar fins un vint-i-cinc per cent del total de delegats de prevenció entre els empleats i empleades públiques que no siguen representants electes.
  
4.3. El nombre de delegats i delegades de prevenció s'haurà d'ajustar a l'escala establerta en l'article 35.2 de la LPRL, aplicada en l'àmbit de cada conselleria i província, i al cens únic de personal, independentment de la seua relació jurídica amb l'administració.
  
L'Àrea de Benestar Social serà incrementada en tres delegats o delegades de prevenció i l'Àrea d'Educació en un delegat o delegada de prevenció, atenent la complexitat, la freqüència o els tipus de riscos que presenten i seran assignats un a cada província. Aquests delegats i delegades de prevenció seran distribuïts entre les organitzacions sindicals, en funció de la representativitat obtinguda en les últimes eleccions.
  
Independent del que preveu aquest article i per raó, així mateix, de l'activitat desenvolupada en l'Institut Valencià d'Investigacions Agràries i el tipus de risc que puga comportar, s'hi crearà un Comitè de Seguretat i Salut.
  
4.4. Una vegada determinat el nombre de delegats i delegades de prevenció d'acord amb el procediment previst en els apartats anteriors, seran distribuïts entre les organitzacions sindicals en funció de la representativitat obtinguda en les últimes eleccions de forma conjunta en els òrgans de representació en cada província.
  
5. En el cas que en algun dels sectors es produís empat d'enters o restes per a l'atribució de delegats i delegades de prevenció, s'adjudicaria a l'organització sindical que tinga major nombre de vots en l'àmbit de representació.
  
S'adjunten a aquest acord, com annexos I, II, III i IV, quadres de la representativitat obtinguda per les organitzacions sindicals en les últimes eleccions, en els quatre sectors referits.
  
VIII. Els delegats i les delegades de prevenció. Competències, facultats i garanties
  
Els delegats i les delegades de prevenció són els representants del personal amb funcions específiques en matèria de prevenció de riscos en el treball.
  
1. Competències. D'acord amb el que preveu el punt 1 de l'article 36 de la LPRL, són competències dels delegats i de les delegades de prevenció:
  
1.1. Col·laborar amb l'administració de la Generalitat Valenciana en la millora de l'acció preventiva.
  
1.2. Promoure i fomentar la cooperació del personal en l'execució de la normativa sobre prevenció de riscos laborals.
  
1.3. Ser consultats per l'òrgan de direcció, amb caràcter previ a l'execució, sobre les decisions a què es refereix l'article 33 de la LPRL.
  
1.4. Exercir una labor de vigilància i control sobre el compliment de la normativa de prevenció de riscos laborals.
  
1.5. Qualsevol altra que li siga encomanada per la comissió sectorial corresponent.
  
2. Facultats. D'acord amb el que preveu el punt 2 de l'article 36 de la LPRL, són facultats dels delegats i de les delegades de prevenció:
  
2.1. Acompanyar els tècnics en les avaluacions de caràcter preventiu del medi ambient de treball, i també, en els termes previstos en l'article 40 de la LPRL, els inspectors de Treball i Seguretat Social en les visites i verificacions que realitzen en els centres de treball per a comprovar el compliment de la normativa sobre prevenció de riscos laborals, i podran formular davant d'ells les observacions que estimen oportunes.
  
2.2. Tenir accés, amb les limitacions previstes en l'apartat 4 de l'article 22 de la LPRL, a la informació i documentació relativa a les condicions de treball que siguen necessàries per a l'exercici de les seues funcions i, en particular, a la prevista en els articles 18 i 23 de la llei esmentada. Quan la informació estiga subjecta a les limitacions ressenyades, sols podrà ser subministrada de manera que es garantesca el respecte de la confidencialitat.
  
2.3. Ser informats per l'òrgan de direcció sobre els danys produïts en la salut dels empleats i de les empleades públics una vegada que aquell n'hagués tingut coneixement, i, podrà presentar-se, fins i tot fora de la seua jornada laboral, en el lloc dels fets per a conèixer-ne les circumstàncies.
  
2.4. Rebre de l'òrgan de direcció les informacions obtingudes per aquest procedents de les persones o dels òrgans encarregats de les activitats de protecció i prevenció en l'empresa, i també dels organismes competents per a la Seguretat Social i la Salut del personal, sense perjudici del que disposa l'article 40 de la LPRL en matèria de col·laboració amb la Inspecció de Treball i Seguretat Social.
  
2.5. Realitzar visites als llocs de treball per a exercir una labor de vigilància i control de l'estat de les condicions de treball, amb aquesta finalitat, podrà accedir a qualsevol zona d'aquests i comunicar-se durant la jornada amb el personal, de manera que no s'altere el normal desenvolupament de l'activitat laboral.
  
2.6. Demanar de l'òrgan de direcció l'adopció de mesures de caràcter preventiu i per a la millora dels nivells de protecció de la seguretat i la salut del personal, amb aquesta finalitat podrà efectuar propostes a l'administració i al Comitè de Seguretat i Salut per a discutir-les-hi. La decisió negativa de l'administració corresponent a l'adopció de les mesures proposades pel delegat o per la delegada de prevenció haurà de ser motivada, en un termini no superior a quinze dies.
  
2.7. Proposar a l'òrgan de representació del personal l'adopció de l'acord de paralització d'activitats a què es refereix l'apartat 3 de l'article 21 de la LPRL. Aquest acord podrà ser adoptat per decisió majoritària dels delegats i de les delegades de prevenció quan no resulte possible reunir amb la urgència requerida l'òrgan de representació del personal.
  
2.8. Els informes que han d'emetre els delegats i les delegades de prevenció, a tenor del que disposa l'article 36.1.c) de la LPRL, hauran de ser elaborats en un termini de quinze dies, o en el temps imprescindible quan es tracte d'adoptar mesures dirigides a prevenir riscos imminents. Una vegada transcorregut el termini sense haver-se emés l'informe, l'administració corresponent podrà posar en pràctica la seua decisió.
  
3. Garanties i sigil professional.
  
3.1. Els delegats i les delegades de prevenció que no reunesquen la condició de representants electes tindran, en l'exercici de la seua funció, les garanties establertes en l'article 68 a), b), c) i en l'article 53.4 de l'Estatut dels Treballadors, si es tracta de personal laboral, i les fixades en l'article 11 a), b), c) i e) de la Llei 9/87, de 12 de maig, si es tracta de personal estatutari o funcionari. Les designacions dels empleats o de les empleades públics que no siguen representants electes tindran la mateixa vigència que la dels representants electes, per això causaran baixa pels mateixos motius que aquests. Els delegats i les delegades de prevenció que siguen representants electes disposaran de les garanties inherents a la seua condició representativa.
  
3.2. Els delegats i les delegades de prevenció, tinguen o no la condició de representants electes, disposaran de fins quinze hores mensuals retribuïdes, dedicades exclusivament a activitats de prevenció.
  
En el sector docent s'utilitzaran per a les activitats de prevenció les hores complementàries no lectives, llevat dels supòsits de paralització d'activitat i d'accident laboral.
  
No obstant això, serà considerat en tot cas com a temps de treball efectiu, sense imputació al crèdit horari esmentat, el corresponent a les reunions del Comitè de Seguretat i Salut i a qualsevol altres convocades per l'administració, en matèria de prevenció de riscos, i també el destinat a les visites previstes en les lletres a) i c) de l'apartat 2 de l'article 36 LPRL.
  
En cap cas aquestes llicències horàries podran acumular-se al crèdit horari sindical, i hauran de ser utilitzades exclusivament per a l'exercici de les competències i facultats que els confereix la LPRL.
  
Per a fer més efectiu aquest treball i possibilitar una acció preventiva, eficaç i responsable s'estableixen les clàusules següents:
  
Aquestes llicències horàries seran utilitzades dins del trimestre natural, i no podran ser reservades per al trimestre següent en el cas de no ser utilitzades.
  
El crèdit d'hores disponibles pels delegats i per les delegades de prevenció podrà ser acumulat globalment pels sindicats per a activitat exclusiva de prevenció, i podrà sol·licitar l'ús del crèdit horari mitjançant dispenses horàries per períodes inferiors a un trimestre. Els documents de renúncia o cessió total o parcial d'hores seran tramesos a la conselleria competent atenent el sector.
  
La citada cessió d'hores tindrà, així mateix, caràcter trimestral i haurà de ser renovada per trimestres naturals. No obstant això, la distribució d'hores s'entendrà renovada automàticament si no es produeix comunicació en contra.
  
L'acumulació individual de crèdit horari retribuït mai podrà suposar l'alliberament total de l'assistència al lloc de treball.
  
Per a la utilització d'aquest crèdit horari, es concediran permisos retribuïts a títol individual per a cada delegat o delegada de prevenció mitjançant sol·licitud, amb una antelació mínima de 48 hores, al responsable de permisos i llicències de la unitat a la qual estiga adscrit i en els casos en què ocórrega un dany i/o entre la possibilitat del supòsit de paralització de l'activitat per risc greu i imminent, no es requerirà cap termini per a la concessió i no s'imputarà al crèdit horari addicional.
  
3.3. Als delegats i a les delegades de prevenció, ja siguen representants electes o no, els serà d'aplicació el que disposa l'article 65, apartat 2 de l'Estatut dels Treballadors i article 10, paràgraf segon de la Llei 9/1987, de 12 de juny, d'Òrgans de Representació, segons que siga, respectivament, la seua relació jurídica amb l'administració de caràcter laboral o administratiu, quant al sigil professional degut respecte a les informacions a què tinguen accés com a conseqüència de la seua actuació. En tot cas, cap document reservat lliurat per l'administració, podrà ser utilitzat fora de l'estricte àmbit d'aquesta o per a fins distints a aquells que van motivar-ne el lliurament.
  
IX. Formació del personal
  
En compliment del que preveu l'article 19 de la LPRL, i en relació amb la formació del personal, s'estableix:
  
1. L'administració de la Generalitat Valenciana garantirà que el personal reba una formació teòrica i pràctica, mínima de 15 hores en matèria preventiva, tant en el moment de l'accés, siga quina siga la modalitat o duració d'aquest, com quan es produesquen canvis en les funcions que exercesca o s'introduesquen noves tecnologies o variacions en els equips de treball.
  
La formació haurà d'estar centrada específicament en el lloc de treball i funció que exercesca, s'haurà d'adaptar a l'evolució dels riscos i a l'aparició d'altres nous i repetir-se periòdicament, si cal.
  
2. La formació a què es refereix l'apartat anterior s'haurà d'impartir, sempre que siga possible, dins de la jornada de treball o, en altres però amb el descompte en aquella del temps invertit en aquesta. La formació podrà ser impartida per l'administració amb mitjans propis o concertada amb serveis aliens, i el seu cost no recaurà en cap cas sobre el personal.
  
X. Formació dels delegats i de les delegades de prevenció
  
En compliment del que preveu l'article 37 de la LPRL, l'administració de la Generalitat Valenciana proporcionarà als delegats i a les delegades de prevenció els mitjans i la formació en matèria preventiva que resulten necessaris per a l'exercici de les seues funcions.
  
La formació haurà de ser facilitada per l'administració pels seus propis mitjans o per mitjà de concert amb organismes o entitats especialitzades en la matèria i s'haurà d'adaptar a l'evolució dels riscos i a l'aparició d'altres nous i repetir-se periòdicament, si cal.
  
El temps dedicat a la formació serà considerat com a temps de treball a tots els efectes i el seu cost no podrà recaure en cap cas sobre els delegats i les delegades de prevenció.
  
Els delegats i les delegades de prevenció disposaran d'un crèdit mínim per a la seua formació en matèria de prevenció de 30 hores, segons el que preveu l'article 35.2 del Reglament dels Serveis de Prevenció, aprovat per Reial Decret 39/1997, de 17 de gener (BOE del 31 de gener). No obstant això, d'acord amb l'article 35.1 en relació amb el 35.2.a) del reglament esmentat, els delegats i les delegades de prevenció del sector que realitzen funcions de les previstes en l'annex I del reglament esmentat, disposaran de 50 hores per a la seua formació en matèria preventiva.
  
XI. Consulta i participació dels treballadors
  
D'acord amb el que estableix l'article 33 de la LPRL, l'administració de la Generalitat Valenciana haurà de consultar al seu personal, amb la deguda antelació, sobre l'adopció de decisions relatives a:
  
1. La planificació i l'organització del treball en l'administració i la introducció de noves tecnologies, en tot allò relacionat amb les conseqüències que aquestes puguen tenir per a la seguretat i la salut derivades de l'elecció dels equips, la determinació i l'adequació de les condicions de treball i l'impacte dels factors ambientals en el treball.
  
2. L'organització i el desenvolupament de les activitats de protecció de la salut i prevenció dels riscos professionals en l'administració, inclosa la designació del personal encarregat d'aquestes activitats o el recurs a un servei de prevenció extern.
  
3. La designació del personal encarregat de les mesures d'emergència.
  
4. Els procediments d'informació i documentació a què es refereixen els articles 18, apartat 1 i 23, apartat 1, de la LPRL.
  
5. El projecte i l'organització de la formació en matèria preventiva.
  
6. Qualsevol altra acció que puga tenir efectes substancials sobre la seguretat i la salut del personal.
  
XII. Marc de participació en matèria de seguretat i salut de l'administració de la Generalitat Valenciana
  
Per raó de la diversitat d'activitats desenvolupades per l'administració de la Generalitat Valenciana i les diferents condicions en què aquestes es realitzen, i també de la complexitat i dispersió de la seua estructura organitzativa, s'estableix el següent marc de participació del personal en matèria de Seguretat i Salut Laboral:
  
1. La Comissió Paritària de Seguretat i Salut Laboral de la Generalitat Valenciana (COPASAL)
  
1.1. Definició:
  
És l'òrgan de participació institucional de l'administració de la Generalitat Valenciana en matèria de seguretat i salut. Aquesta comissió es correspon amb la creada com a conseqüència de l'Acord Generalitat-Sindicats per al període 1995-1997, sobre condicions de treball en la Funció Pública Valenciana.
  
1.2. Àmbit:
  
Totes les dependències i centres de treball de l'administració de la Generalitat Valenciana.
  
1.3. Funcions i Competències:
  
a) Establir criteris de desenvolupament i aplicació de la LPRL, i de tota la normativa sobre seguretat i salut en el treball.
  
b) Rebre informació i coordinar les actuacions de les comissions sectorials de salut laboral.
  
c) Informar sobre la proposta d'estructuració i organització dels serveis de prevenció de tots els sectors, que elaborarà l'administració de la Generalitat Valenciana.
  
d) Participar en l'elaboració, posada en pràctica i avaluació dels plans i programes de prevenció de riscos en tota la Generalitat Valenciana.
  
1.4 Reunions:
  
La COPASAL es reunirà ordinàriament, almenys, una vegada cada quatre mesos i, extraordinàriament, tantes vegades com es considere oportú, ja siga a petició dels representants de l'administració o de les organitzacions sindicals.
  
2. Les Comissions de Seguretat i Salut Laboral d'Àmbit Sectorial (CSSL).
  
2.1. Definició:
  
Són els òrgans de participació institucional específics de cada sector de l'administració de la Generalitat Valenciana en matèria de seguretat i salut en el treball. Aquests sectors es corresponen amb els especificats en el paràgraf següent.
  
2.2. Àmbit i nombre:
  
Es constituirà una Comissió Sectorial de Seguretat i Salut Laboral (d'ara endavant CSSL), en l'àmbit de les respectives meses sectorials de negociació, per a cadascun dels quatre sectors següents: Sanitat, Ensenyament, Justícia i Administració Pública, gestionats per cadascuna d'elles i dependents de la COPASAL.
  
2.3. Composició:
  
Cada CSSL estarà composta en igual nombre per representants sindicals i representants de l'administració. La representativitat sindical serà proporcional a la que cada organització tinga en la mesa sectorial corresponent. En el sector d'administració pública aquesta representativitat s'obtindrà de la suma dels resultats obtinguts en l'àmbit de la Mesa Sectorial i de la CIVE.
  
2.4. Funcions:
  
Les CSSL exerciran en el seu àmbit les funcions de coordinació i control respecte als Comitès de Seguretat i Salut, i més en concret tindrà les següents:
  
a). Establir, en general, les prioritats d'actuació dels Comitès de Seguretat i Salut.
  
b). Fixar els continguts mínims que hauran de recollir-se en la memòria anual dels serveis de prevenció, siga quina siga la seua modalitat, perquè els Comitès de Seguretat i Salut puguen realitzar l'informe de valoració de les mesures preventives disposades i les condicions de seguretat i salut.
  
c). Conèixer l'informe de valoració que realitze cada Comitè de Seguretat i Salut sobre la memòria i programació anuals dels serveis de prevenció, siga quina siga la seua modalitat.
  
d). Promoure el funcionament i desenvolupament dels Comitès exercint funcions d'assessorament tècnic i informació a aquests, donant solució als problemes que transcendesquen d'aquest nivell.
  
e). Conèixer els diferents plans de prevenció de cada Comitè de Seguretat i Salut, col·laborant-hi si s'estima convenient.
  
f). Promoure la difusió i divulgació dels continguts de la Llei de Prevenció de Riscos Laborals, i altra normativa sobre això en el seu àmbit d'actuació, proposant i adoptant les mesures convenients per a l'eficaç compliment.
  
g). Participar en l'elaboració, la difusió, la divulgació i el coneixement de plans i programes generals de prevenció, i també en la seua posada en pràctica.
  
h). Participar en l'elaboració del mapa de riscos del seu àmbit, garantint la investigació de les malalties professionals.
  
i). Encarregar la realització d'estudis de caràcter general sobre la matèria.
  
j). Elaborar un catàleg de drets i deures del personal en matèria de seguretat i salut laboral.
  
k). Dissenyar un pla anual general de formació per als delegats i les delegades de prevenció i per al personal del sector, que puga garantir en un futur una protecció eficaç davant els riscos laborals.
  
l). Rebre informació per part de les respectives unitats administratives de les respectives conselleries competents en matèria de formació, sobre la selecció i organització dels cursos que s'estimen necessaris realitzar.
  
m). Sol·licitar la col·laboració d'entitats de significat prestigi en matèria de Seguretat i Salut Laboral.
  
n). Examinar i interpretar totes les qüestions que es deriven de l'aplicació d'aquest acord, i informar a la Comissió Paritària de Salut Laboral de la Generalitat Valenciana sobre els dubtes o divergències que poguessen sorgir en la interpretació d'aquest, per tal que puguen ser resoltes.
  
2.5 Reunions:
  
Les CSSL es reuniran, almenys, trimestralment, de forma ordinària, i, extraordinàriament, sempre que ho sol·licite alguna de les parts.
  
3. Els Comitès de Seguretat i Salut previstos en la LPRL
  
3.1. Definició: Els Comitès de Seguretat i Salut són els òrgans paritaris i col·legiats de participació destinats a la consulta regular i periòdica de les actuacions de l'administració de la Generalitat Valenciana en l'àmbit corresponent.
  
3.2. Composició:
  
3.2.1. Els Comitès de Seguretat i Salut estaran compostos pels delegats i per les delegades de prevenció i pels representants de l'administració en igualtat numèrica de les parts.
  
3.2.2. En les reunions dels Comitès participaran, amb veu però sense vot, els delegats i les delegades sindicals i els responsables tècnics de prevenció en l'administració de la Generalitat, i també personal d'aquesta i tècnics de prevenció aliens a l'administració, que compten amb una especial qualificació o informació respecte a les qüestions concretes que es debaten en aquest òrgan, sempre que així ho sol·licite alguna de les representacions en el Comitè.
  
3.3. Àmbits:
  
3.3.1. Sector sanitari: En cada àrea de salut es constituirà un Comitè de Seguretat i Salut.
  
3.3.2. Sector docent: Es constituirà un Comitè de Seguretat i Salut per cada província i nivell educatiu.
  
3.3.3. Sector administració de Justícia: Es constituirà un Comitè de Seguretat i Salut en cada província.
  
3.3.4. Sector d'administració pública: Amb caràcter general, es constituiran Comitès de Seguretat i Salut en l'àmbit de cada conselleria i província.
  
3.3.5. Supòsits especials: Es podran constituir Comitès de Seguretat i Salut en altres àmbits quan les raons d'activitat, tipus i freqüència de riscos així ho aconsellen. Aquests Comitès podran iniciar el procediment de constitució per Acord de la COPASAL.
  
3.4. Competències i facultats:
  
3.4.1. D'acord amb el que preveu el punt 1 de l'article 39 de la LPRL, el Comitè de Seguretat i Salut tindrà les competències següents:
  
a). Participar en l'elaboració, posada en pràctica dels plans i programes de prevenció de riscos en l'àmbit de l'administració que pertoque. A aquest efecte, al seu si es debatran, abans de la posada en pràctica i pel que fa a la seua incidència en la prevenció de riscos, els projectes en matèria de planificació, organització del treball i introducció de noves tecnologies, organització del treball i introducció de noves tecnologies, organització i desenvolupament de les activitats de protecció i prevenció, i projecte i organització de la formació en matèria preventiva.
  
b). Promoure iniciatives sobre mètodes i procediments per a l'efectiva prevenció dels riscos, proposant a l'administració la millora de les condicions o la correcció de les deficiències existents.
  
c) Elaborar semestralment un informe sobre les activitats realitzades i enviar-lo a la Comissió Sectorial de Seguretat i Salut Laboral.
  
3.4.2. D'acord amb el que preveu el punt 1 de l'article 39 de la LPRL, el Comitè de Seguretat i Salut, en l'exercici de les seues competències, estarà facultat per a:
  
a). Conèixer directament la situació relativa a la prevenció de riscos en el centre de treball, realitzant a aquest efecte les visites que estime oportunes.
  
b). Conèixer els documents i els informes relatius a les condicions de treball que siguen necessaris per al compliment de les seues funcions, i també els procedents de l'activitat del servei de prevenció, si escau.
  
c). Conèixer i analitzar els danys produïts en la salut o en la integritat física del personal, per tal de valorar-ne les causes i proposar les mesures preventives oportunes.
  
d). Conèixer i informar sobre la memòria i la programació anual dels serveis de prevenció.
  
3.4.3. Per tal de complir el que disposa l'article 24 de la LPRL, respecte a la col·laboració entre l'administració i altres empreses en el supòsit de desenvolupament simultani d'activitats en un mateix centre de treball, es podrà acordar la realització de reunions conjuntes dels Comitès de Seguretat i Salut o altres mesures d'actuació coordinada. A aquest efecte, l'administració es compromet a incloure en els plecs de condicions generals l'obligació per part de l'empresa contractista o concessionària de complir la normativa de prevenció de riscos laborals, sota la direcció i coordinació dels òrgans i autoritats de l'administració.
  
3.4.4. Els Comitès de Seguretat i Salut es reuniran, almenys, bimestralment de forma ordinària i, extraordinàriament, sempre que ho sol·licite alguna de les parts.
  
DISPOSICIONS ADDICIONALS
  
Primera
  
Les parts signants d'aquest acord es comprometen a realitzar les actuacions necessàries per a complir la constitució dels serveis de prevenció previstos en el capítol IV de la LPRL i en el reglament que la desplega, els quals hauran d'estar constituïts en el termini màxim de sis mesos a partir d'aquesta publicació.
  
Segona
  
Amb la finalitat de facilitar tant l'exercici de les seues tasques, com un nivell adequat de col·laboració per part del personal, l'administració de la Generalitat Valenciana es compromet, sectorialment, a acreditar de forma individualitzada els delegats i les delegades de prevenció. Així mateix, s'habilitarà un registre de delegats i delegades de prevenció en la Direcció General de Funció Pública, de la Conselleria d'Economia, Hisenda i Administració Pública.
  
Els Comitès de Seguretat i Salut, per mitjà de la Comissió Sectorial corresponent, elaboraran i presentaran a la COPASAL les propostes que consideren necessàries perquè l'avantprojecte de pressupost reculla les actuacions oportunes en matèria de seguretat, salut i prevenció de riscos laborals, i també el seu finançament específic. Així mateix, s'aplicarà als membres d'aquests comitès el que disposa el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris (DOGV núm. 2931, de 17 de febrer).
  
DISPOSICIÓ TRANSITÒRIA.
  
En el termini de quaranta-cinc dies comptats a partir de l'entrada en vigor d'aquest acord, les organitzacions sindicals presents en els diferents òrgans de representació designaran els delegats i les delegades de prevenció, d'acord amb el contingut d'aquest document, i, conjuntament amb els representants de l'administració corresponent, constituiran els Comitès de Seguretat i Salut.
  
DISPOSICIÓ FINAL
  
1. Aquest acord entrarà en vigor l'endemà de la publicació en el Diari Oficial de la Generalitat Valenciana.
  
2. En tot allò no previst expressament en aquest acord, s'hi aplicarà el que disposa la Llei 31/1995, de 8 de novembre, de Prevenció de Riscos Laborals, i el Reial Decret 39/1997, de 17 de gener, que aprova el Reglament dels Serveis de Prevenció i normativa de desplegament.
  
València, 11 de novembre de 1997
  
Per l'administració:
  
José Luis Olivas Martínez
  
Conseller d'Economia, Hisenda i Administració Pública-
  
President de la Mesa General de Negociació
  
Fernando Cano Pérez
  
Director General de Funció Pública
  
President de la COPASAL
  
President de la CIVE
  
Per les organitzacions sindicals:
  
Mesa general de negociació:
  
CCOO: Manuel Picó Tormo, Teresa Conca Martínez y Palmira Muñoz Muñoz
  
UGT: Esteban Villagrasa Valero y Gonzalo Castillo Maldonado
  
CEMSATSE: Francisco García Sanchís
  
CSI-CSIF: Daniel Matoses Climent
  
COPASAL:
  
CCOO: Juan Cruz Ruiz, Luis García Trapiello y Luis Arturo León López
  
UGT: Mª Luisa Baena Martínez y Purificación Gómez Medrano
  
CEMSATSE: Natividad Ten de Marcos
  
CSI-CSIF: José Luis Küster Ortuño
  
CIVE:
  
UGT: Gonzalo Fernández Martínez y Juan José Tudón Calvo